દેશમાં લાંચ આપીને કામ કરાવનારાઓની સંખ્યા વધી છે. આ વર્ષે ૫૬ ટકા લોકોએ સ્વીકાર્યું છે કે તેમણે પોતાનું કામ કરાવવા માટે લાંચ આપી છે, જ્યારે ગયા વર્ષે એવું ૪૫ ટકા લોકોએ સ્વીકાર્યું હતું. ભ્રષ્ટાચાર અંગે એક ઓનલાઇન સરવેમાં આ તારણ બહાર આવ્યું છે. ટ્રાન્સપરન્સી ઇન્ટરનેશનલ ઈન્ડિયા અને લોકલ સર્કલ્સ દ્વારા આયોજિત આ સરવેમાં સામાન્ય લોકોએ ભ્રષ્ટાચારની સ્થિતિ પર મત આપવાનું કહેવાયું હતું. આ સરવે દેશના ૨૧૫ શહેરોમાં રહેતા ૫૦ હજાર લોકોના પ્રતિભાવ પરથી કરાયો હતો, જેમાં ૩૩ ટકા મહિલાઓ હતી. આ સરવેમાં એવું પણ તારણ નીકળ્યું હતું કે લોકોને કાયદાનો પણ ભય નથી.